# Ælfric's Lives of Saints/15mar

uii. kl̅ maí · passio sci̅ marci euangeliste.
Marcvs se godspellere be godes dihte ge-fór 001 to aegipta lande ⁊ ðær lærde  folc · ⁊ to fulluhte gebigde frā þam fulan hæþenscype ·
He ferde þa geond eall ðæt aegiptisce land 004 saƿende godes sǽd · ⁊ ða seocan gehælde ·
Hreoflige he geclænsode frā ðære unclænan coðe · 006 ƿode he gehælde · ⁊ on ƿitte gebrohte · ⁊ adræfde þa deofla þe derodon mannum ·
Þa gelyfdon ða hæðenan on ðone soðan hælend 009 ⁊ ƿurdon gefullode · ⁊ toƿurpon heora deofol-gild ·
He ƿearð þa æt nextan geneosod þurh god · 011 ⁊ se halga gast het hine faran to alexandrian byrig · ⁊ bodian geleafan ·
Seo burh is mærost mid egyptiscum man-cynne · 014
Hƿæt þa se god-spellere gegrette his gebroðra · 015 ⁊ sæde  he hælend hine hete faran to alexandrian byrig · ⁊ bodian geleafan ·
Hi þa sona eoden to scipe mid him · 018 ⁊ bædon god georne  he his ƿeg geƿissode ·
He ferde ða on scipe · oð  he gesundful becom 020 to alexandrian byrig · ⁊ bobode ðær geleafan · ⁊ fela ƿundra ƿorhte ⁊ ðær ƿunode lange ·
Sum sutere siƿode þæs halgan ƿeres sceos · 023 ⁊ ðurh-þide his hand hetelice sƿyþe · ac se halga ƿer hine gehælde sona · ⁊ to fulluhte gebigde ⁊ fela oðre mid him ·
Anianus ƿæs gehaten se ylca sutere · 027 ⁊ he geþeah sƿa for gode ·  se godspellere hine gesette þam folce to bisceope þære burh-scire ·
He ge-hadode eac þa ðry messe-preostas · 030 ⁊ seofon diaconas · ⁊ endleofan clericas ·
Þa syrƿdon ða hæðenan ⁊ hine besƿican ƿoldon · 032 forþan þe he aƿende heora geƿunelican ðeaƿas · ⁊ heora goda offrunga mid ealle adƿæscte ·
Þa ferde se godspellere fram ðære byrig · 035 to ðam geleaffullum ðe he ær lærde · ⁊ ðær þurhƿunode ƿel tƿa gear mid him · ⁊ getrymede ða gebroðra ðe he ǽr to gode gebigde · ⁊ þær bisceopas gehadode · ⁊ halige preostas · ⁊ ferde eft ongean to alexandrian byrig · ⁊ gemette þær fela gemenig-fealde on geleafan · ⁊ on godes gife ðeonde ⁊ he ðæs þancode gode ·
Hi hæfdon eac aræred on hrædincge ane cyrcan · 043 ⁊ ƿeox se geleafa · ⁊ godes ƿuldor scean ·
Þa ƿorhte marcus myccle ƿundra · 045 he gehælde untrume on ðæs hælendes naman · blinde ⁊ deafe · ⁊ bodode geleafan · ⁊ ða hæðenan cepton hu hi hine acƿealdon ·
Þa com seo halige easter-tid · ⁊ þa hæðenan cepton 049 hƿær se godspellere mæssode · ⁊ mærsode his drihten þe on ðam ylcan dæge of deaðe arás · ⁊ urnon endemes to ⁊ hine gelæhton ·
Becnytton ða his sƿuran sona mid rape · 053 ⁊ tugon geond ða stræt · sƿa  þa stanas ƿæron mid his blode begotene · ⁊ mid his flæsce begleddode · ⁊ se halga marcus micclum þancode · þam hælende criste  he for hine þroƿode ·
Þa siððan on æfentiman hi setton hine on cƿeartern · 058 oð  hi beðohton hu hí hine acƿealdon ·
Efne þa on middere nihte ƿearð mycel eorð-styrung · 060 ⁊ godes encgel fleah færlice to þam cƿearterne · ⁊ aƿræhte þone godspellere · ⁊ ðas ƿord him sæde ·
Þu godes þeoƿa · þin nama is aƿriten 063 on ðære liflican béc ⁊ ðin gemynd ne ateorað · ⁊ ðu eart gefera ðære upplican mihte · þær ðu á lyfast · ⁊ þin gast bið on heofonum · ⁊ þin rest ne losað næfre on ƿorulde ·
Þa astrehte se halga his handa ⁊ cƿ̅ · 068
Ic ðancie ðe drihten  ðu me ne forlete · 069 ac gemundest min mid þinū halgum ·
Ic bidde þe nu hælend crist · onfoh mine saƿle on sibbe · 071 ⁊ ne geðafa þu  ic beo fram ðe ascired ·
Mid þam ðe he þis cƿæð · þa com crist sylf him to · 073 on þære ylcan gelicnysse þe he leofode on ƿorulde · ⁊ hine mid sibbe gegrette · ⁊ sæde him þas ƿord ·
Pax tibi marce noster euangelista 076
Sy þe syb marce ure godspellere · 077
And [sic @ Skeat] marcus him cƿæð to · Min drihten hælend · 078 ⁊ se hælend siðode sona to heofonum ·
Hƿæt þa on ærne merigen comon ða arleasan hæðenan · 080 ⁊ becnytton his sƿuran eft sona mid rape · ⁊ drogon hine eft sƿa sƿa hi ǽr dydon · huxlice sprecende be ðam halgan ƿere · ⁊ se eadige [sic] marcus mycclū þæs ðancode þam hælende criste · ⁊ cƿæð þis gebæd ·
In manus tuas domine commendo spiritum meum · 086
On þine handa drihten · ic betæce minne gast · 087 ⁊ he geƿat mid þam ƿorde of ƿorulde to gode · mid ðam he á blyssað butan earfoðnyssum ·
Þa ƿoldon þa hæðenan his lic forbernan 090 ⁊ ƿorhten mycel ád · ac hit ƿearð adƿæsced · sƿa  god asende sƿyðe mycel rén · ofer ealne þone dæg mid eges-licum ðunore · sƿa  manega hus hetelice feollon · ⁊ eac manega menn mid ðam þunore sƿulton · ⁊ þa oðre flugon mid fyrhte fornumene ·
Comon þa syððan sona þa cristenan · 097 eaƿfæste ƿeras ⁊ hi aƿeg feredon þæs godspelleres líc · ⁊ ledon on anre þryh · ⁊ mid arƿurðnysse bebyrigdon · mid gebedum þancigende ·  hi sƿilcne halgan mid him habban moston · him to mund-boran · to þam ælmihtigan gode ·
Þam sy ƿuldor ⁊ lof á to ƿorulde amen. 103
item alia.
Ƿe habbaþ nu gesæd sceort-lice on ðysum geƿryte 104 hu se halga marcus ƿæs gemartyrod ·
Nu ƿylle ƿe eoƿ secgan hu se halga hieronimus 106 be ðam feoƿer godspellerum · ðe gode gecorene synd · aƿrat on ðære fore-sprræce þaða he aƿende cristes bóc of ebreiscū gereode · ⁊ sume of greciscum · to læden-spræce on þære ðe ƿe leorniað ·
He cƿæð  lucas sæde sƿa sƿa hit ful soð is · 111  manega menn ongunnon godspel to ƿritenne butan þam halgan gaste ⁊ þæs hælendes ƿissunge · ⁊ be heora geƿille sædon sƿa sƿa him geþuhte · ⁊ þam gelamp seo aƿyrigung þe se ƿitega cƿæð ·
Ƿa þam þe ƿitegað be heora agenre heortan · 116 ⁊ farað æfter heora gaste · ⁊ cƿæðaþ  hit god sæde   hi secgað ⁊ god hi ne sende ·
Be sƿilcum cƿæð se hælend eac on sumere stoƿe · 119
Ƿarniað eoƿ georne ƿið lease ƿitegan · 120 þa ðe cumað to eoƿ on sceape gelicnysse · ⁊ hi synd ƿiþ-innan reafigende ƿulfas ·
Ac seo geleaffulle gelaðung þe is gelogod on criste · 123 ⁊ on him gefæstnod sƿa sƿa on fæstum stane · ne under-fehð þa gesetnyssa þe sƿilce gedƿolan ðurh hi sylfe gesetton · buton soðfæstnysse ·
Se forma god-spellere [is] þe gode gecoren ƿæs · 127 matheus gehaten þone se hælend geceas of ƿoruldlicum tollere to gastlicū godspellere · ⁊ he ƿæs an ðæra tƿelfa godes ðegna · þe aƿrat on ebreisc ærest þa godspel · þe on ðæra (sic) forman béc · beoð geendebyrde ·
He aƿrat hi on ebreisc þam ebreiscum mannum · 133 ðe on iudea lande gelyfdon on criste · ⁊ ƿolde mid ðam geƿrite þe hi ƿæron on afedde · heora geleafan getrymman · forðan þe he lufode hi ⁊ he sceolde ða faran to fyrlenū lande · to hæþenū leodum hi to lærenne · þa ƿolde he on ær · his agenre leode  godspell aƿritan · ærðam þe he geƿende him fram ·
Se oðer godspellere is marcus · þe ƿæs mid þam apostole petre 141 getogen on lare · ⁊ to geleafan gebiged ·
Petrus ƿæs his god-fæder ⁊ hine gode gestrynde · 143 ⁊ he sƿa lange folgode his fulluht-fædere petre · oð  he gesette mid soðum geleafan · þa oðre cristes bóc on italia lande ·
Ne ge-seah he crist on life · ac he leornode sƿaðeah 147 of petres bodunge hu he ða bóc gesette · ⁊ petrus hi sceaƿode ⁊ sealde to rædenne ·
Se ðridda godspellere is lucas · se ƿæs læce on ƿorulde · 150 ⁊ ƿunode mid ðam apostolum · ⁊ mid paule syððan · þeoƿigende þam ælmihtigan butan ælcū leahtre · on clænum life æfre buton ƿife · mid godes gaste afylled · ⁊ he ða godspel aƿrat · ⁊ ƿislice geende-byrde · ⁊ actus apostolorum eac he gesette ·
He aƿrat his godspell on achaian lande · 156 ⁊ geƿat to gode mid ðam halgan gaste afylled · ða þa he ƿæs on ylde feoƿer ⁊ hund-eahtatig geara ·
Se feorða godspellere is iohannes cristes moddrian sunu · 159 se ƿæs criste sƿa leof  he hlynode uppan his breoste · on ðam þe ƿæs behyd [eall] se heofonlica ƿisdom · sƿylce he of ðam drunce þa deopan lare · þe he siððan aƿrát on ƿundorlicor gesetnyssa · sƿa  he ofer-stah ealle gesceafta · ⁊ þa ƿord geopenade þe englas ne dorston ·
He ƿæs ærest gecoren eallra þæra god-spellera · 166 ac he is forði se feorða forþan þe he sette þa feorðan bóc. æfterðam [sic @ Skeat] þe ða oðre ge-endebyrde ƿæron · ⁊ ƿide geond þa ƿoruld aƿritene ƿæron ·
On asia he ƿæs þa he aƿrat þa boc · 170 ⁊ he leofode lange on life æfter criste · oð  þa oðre apostolas geendoden heora lif · ⁊ sige-fæste ferdon to ðan soþan life ·
Ðas feoƿer godspelleras syndon gode gecorene · 174 ⁊ hi ealne middan-eard mid heora lare on-lihton · sƿa sƿa þa feoƿer éán · ðe yrnað of neorxne-ƿange · ealne þisne embhƿyrft endemes ƿæteriað · ⁊ ðas feoƿer godspelleras god gesƿutelode gefyrn · on ðære ealdan ǽ · ezechihele þam ƿitegan ·
He geseah on his gesihðe · sƿylce feoƿer nytenu · 180
An þæra feoƿer nytena ƿæs geseƿen · sƿilce mannes ansyn · 181  oðer ƿæs lic anre leon hiƿe · ⁊  þridde stód anum styrce gelíc · ⁊  feorðe ƿæs fagū earne gelíc ·
Þes mannes gelicnyss belimpð to matheę · 185 forðan þe he ongan his godspell be cristes menniscnysse ·
Se leo belimpð · sƿa sƿa þa geleaffullan secgaþ · 187 to marces gelicnysse · forðan þe he hlud sƿege clypode · sƿa sƿa leo grimmeteð gredig on ƿestene ·
Uox clamantis In deserto · parate uiam domini rectas facite semitas eius · 190 Clypiende stemn on ƿestene · gearciað godes ƿeg · doð rihte his paðas ·
Þæs celfes gelicnyss belimpð to lucan · 192 forðan þe he ongan his godspell · sƿá sƿá god him gedihte · fram ðam sacerde þe zacharias hatte · forðan þe man offrode on ða ealdan ƿísan cealf for ðæne sacerd · ⁊ ofsloh æt ðam ƿeofode ·
Þæs earnes gelicnys belimpð to iohanne · 197 forðan þe se earn flyhð ealra fugela ufemest · ⁊ mæg sƿyðost starian on þære sunnan leoman ·
Sƿa dyde Iohannes se driht-ƿurða ƿritere · 200 he fleah feor upp · sƿylce mid earnes fyðerum · ⁊ beheold gleaƿlice hu he be gode mihte mærlicost ƿritan ·
Se fore-sæda ƿitega sæde on his gesihðe · 203  þæra feoƿer nytena fét ƿæron rihte · ⁊ hi eodon æfre æfter ðam gaste · ⁊ hæfdon eagan him on ælce healfe ·
Þus is on ðære ealdan ǽ · aƿriten be ðam godspellerum · 207 ⁊ eft on ðære niƿan gecyðnysse æfter cristes menniscnysse · apocalypsis seo bóc be ðis ylcū segð  iohannes gesaƿe þa fore-sædan nytenu · on þam ylcan hiƿe þe ƿe ær sædon · ⁊ hi sungon þisne sang · mid singalum dreame ·
Sanctus · Sanctus · Sanctus · dominus deus omnipotens · qui erat · et qui est · et qui uenturus est · 213 Halig · halig · halig · drihten god ælmihtig · seðe ƿæs · ⁊ seðe nu is · ⁊ seðe toƿerd is ·
Se halga sang gesƿutelað þa halgan þrynnysse · 215 on anre godcundnysse æfre ƿunigende · seo ðe æfre ƿæs · ⁊ eac nu ƿunað · ⁊ æfre is toƿerd butan ateorunge ·
Nu ƿe habbað gesæd on ðisre sceortnysse · 219 hu god gesƿutelode þa soðfæstan godspelleras · on þære ealdan · ǽ · ⁊ eac on þære niƿan · ⁊ þas feoƿer ana syndon to under-fonne · on geleaffulre gelaðunge · ⁊ forlætan þa oðre þe lease gesetnysse gesetton · ðurh hi sylfe · na þurh þone halgan gast · ne ðurh ðæs hælendes gecorennysse
Ƿe geendiað þus ðas gesetnysse hér · 226